Grete Schødts (S), 2003-01-28:
Det var jo lige før, det var ved at blive spændende.
Jeg skal på Socialdemokratiets vegne sige følgende: Flere og flere mennesker søger hen til alternative behandlere, og der findes utrolig mange af dem, ja, det er nærmest kun fantasien, der sætter grænsen.
Mange mennesker oplever en stor forskel mellem det etablerede sundhedssystem og den behandling, de kan få hos en alternativ behandler.
Mange oplever behandlingerne helbredende, smertelindrende og forstår ikke, at lægerne ikke kan eller ikke vil henvise til en behandling hos en alternativ behandler, så de kan få behandlingen med sygesikringstilskud på samme vilkår, som når de går til kiropraktoren eller hos fysioterapeuten.
Beslutningsforslaget, som Dansk Folkeparti har fremsat, hilser jeg velkommen.
Det er i hvert fald et godt udgangspunkt for en debat om at komme videre til noget konkret vedrørende samarbejdet med alternative behandlere.
En registrering af alle behandlere, som fælles kalder sig alternative behandlere, som Dansk Folkeparti her i beslutningsforslaget skitserer,
mener vi i Socialdemokratiet ikke løser de problemer, som både borgerne og behandlerne ønsker løst.
Hvem er hvem, og hvordan sikrer vi os imod kvaksalvere?
En registrering gennem foreninger af alternative behandlere, som f.eks. Sammenslutningen af Alternative Behandlere, hvor der som optagelseskriterium forlanges dokumentation af behandlerne for deres uddannelser og deres virksomhed, som behandles i et etisk råd med kontakt til Sundhedsstyrelsens Råd for alternative behandlere, mener vi er vejen fremad.
Der er krav, der skal opfyldes, og der er også noget, der skal overholdes, og det kunne på den måde lade sig gøre at få den autorisation, som alternative behandlere gerne vil have.
Jeg er af den opfattelse, at de, der har slået rødder, selv skal bevise, at der er grobund for deres indsats.
Jeg mener ikke, at vi skal starte med lovgivning om, hvem der er gode, og hvem der er dårlige behandlere.
Sagt på en anden måde, skille skidt fra kanel gennem en registrering.
Foreningerne må sætte sig sammen og selv oplyse Sundhedsstyrelsen om, hvem de kan godkende.
Der bør være ens retningslinjer for en brancheadministrations registreringsordning, og jeg lyttede mig til, at det også var det, ministeren sagde.
Det vil jeg hilse meget velkommen, for den opgave mener jeg godt Sundhedsstyrelsen kunne medvirke til.
Jeg kunne godt tænke mig, at alle vi, der er brugere af alternative behandlere, kunne få øje på en form for skilt, hvor der stod »godkendt«.
I Socialdemokratiet er vi meget optaget af, hvad Videns- og Forskningscenteret for Alternativ Behandling kan bidrage med af viden, så vi senere evt. kan få en blåstempling af behandlerne.
Jeg vil godt minde om, at det var under den socialdemokratisk ledede regering, at forslaget om Videns- og Forskningscenteret for Alternativ Behandling blev oprettet.
Et formål skulle bl.a. være at fremme dialog mellem autoriseret sundhedsfagligt personale og alternative behandlere og brugere.
I Socialdemokratiet har vi et ønske om at få så megen viden om alternativ behandling som muligt, inden vi griber til lovgivning.
Så det er et afslag til at stemme for beslutningsforslaget, som det ligger, men en tilkendegivelse af, at vi gerne ser andre løsningsforslag.